Mikloško, Jozef, poslanec NR SR (2013-05-16):
Vážený pán predseda, vážená pani ministerka, vážené kolegyne, kolegovia, ja nerád ľudí kádrujem alebo nejakých odsudzujem. Viem, že sa môžu rýchlo aj polepšiť, aj zmeniť, každých sedem rokov sa nám všetky bunky zmenia, môžeme byť celkom novým človekom. Tu sa mi niečo nezdá, a preto si dovolím pár slov povedať k téme predseda dozornej rady. A iste týchto kandidátov si zvolíte, ale snáď predtým by malo zaznieť niečo o tomto kandidátovi, ktorého tu predstavujete. Ja myslím, že predseda dozornej rady v takejto vážnej role by mal naozaj byť nepolitický, nadstranícky, určite odborník. Tuná hovoríte, čo všetko by mal vedieť, tak by mal mať najmenej trojročnú prax v oblasti zdravotného poistenia, v oblasti práva, v oblasti finančného trhu a v oblasti poskytovania zdravotníckej, zdravotnej starostlivosti. Tak možno aj tú poslednú položku, kandidát spĺňa, aj keď to neviem sám posúdiť, viem to, som zo Svätého Jura, som blízko Rače, kde som ho zažil v roku 2007 – 2010 ako pána starostu Rače. Nepatrí sa mi ho posudzovať, iste by to nebolo problematické získať odtiaľ viac informácií, ale som tam chodieval na rôzne príležitosti a videl som, že tento pán mimoriadne polarizoval, by som, rozštiepil tú spoločnosť a tak príliš fandil strane, za ktorú tam bol. Čiže na komunálnej úrovni to nie je zvykom, na komunálnej úrovni ide vlastne o ľudí, o ich záujmy, o ich problémy a toto som tam nijako nezažil.  Všimol som si, že nejako veľmi sa opiera o stranu, ktorá ho tam vyslala, a aby som povedal, na komunálnej úrovni je to choré, to všetci dobre viete, starostovia a primátori miest, že tam treba byť iný. Tiež si myslím, že ide aj o konflikt záujmov v tomto prípade, lebo on, pán Zvonár má kopu funkcií v zdravotníctve, a teda on by ich mal pravdepodobne aj kontrolovať, aj keď neviem presne, že ktorá z tých jeho funkcií naozaj patrí pod neho. Na druhej strane aj slová jeden mandát stačí, tu mnohí skloňujeme a v tomto prípade tiež toto nijako nesedí. Od ’94. je garant odboru a riaditeľ Eurorehab, ani neviem, čo to je, neštátne zdravotnícke zariadenie, v poriadku. Bol garantom UKF v Nitre do roku 2011, v poriadku, už nie je v tom. Je poslanec Bratislavského samosprávneho kraja a na Slovenskej zdravotníckej univerzite garantom odboru od roku 2012. Neviem, ktoré z tých inštitúcií patria pod dozornú radu, ale napríklad pred pár týždňami som videl, že sa stal riaditeľom Ústavu špeciálneho zdravotníctva a výcviku v Lešti. Keby som nebol s pánom ministrom obrany tam na trojdňovej veľmi vydarenej akcii, tak by som nevedel, čo to je Lešť, čo to je tento útvar. To je mimoriadne vážne zdravotné zariadenie, ktoré nám snáď celý svet závidí, chodia sa tam rehabilitovať mnohí ľudia z iných armád a na výcvik tam chodia. Čiže to je vážna veľká funkcia. Neviem, či to patrí tiež pod tú dozornú radu alebo či to patrí len pod ministerstvo, ale je to zdravotníctvo. Je to fyzioterapia, je to rehabilitácia a tak ďalej. (Reakcia z pléna.) No, ešte som neskončil, pán spravodajca, ešte som neskončil. Je doposiaľ na Vysokej škole zdravotníctva a sociálnej práce Svätej Alžbety, čo je silno na zdravotníctvo zameraná škola a je profesorom na katedre fyzioterapie SZU, to asi, čo to je? To je... (Reakcie z pléna.) Zdravotná univerzita. Čiže tých funkcií je veľa, a teda sa mi zdá zvláštne, že takýto človek, ktorý je v proste v zdravotníctve po uši, by naraz mal tieto funkcie alebo tieto zariadenia zdravotníctva nejakým spôsobom kontrolovať. Tak nenavrhujem nič, čo môžem navrhnúť? Nič. Rád by som vedel, že či aj tí ostatní sú tak blízko k vašej strane SMER-u, alebo sú to odborníci, voľakto by to mohol zdôvodniť. Keď sú odborníci, chvalabohu, budem veľmi rád za nich hlasovať, no len v tom prvom prípade mám vážne otázky, a to možno by ste mi vedeli odpovedať alebo ma ubezpečiť, to nie je tak, ako si to myslím. To, že tento pán polarizuje spoločnosť, to som zažil naozaj na vlastnej koži viackrát v Rači, ale hovorím, odvtedy je ďaleko, možno, že sa už dávno zmenil, lebo tuná musí byť človek nad všetkými objektívny a pre ľudí a nie pre proste niekoho tam. Ďakujem.